**CYNGOR TREF CAERFYRDDIN**

**CYFARFOD MISOL Y CYNGOR**

**A GYNHALIWYD AR 27 GORFFENNAF 2016**

Y Maer, y Cyngh Wyn Thomas, fu’n cadeirio’r cyfarfod misol o Gyngor Tref Caerfyrddin a gynhaliwyd yn Siambr y Cyngor, Neuadd Ddinesig San Pedr, nos Fercher, y 27ain o Orffennaf 2016, am 7.30 pm.

YN BRESENNOL: Cynghorwyr: Dr Richard Edwards, Dr Dewi Evans, Dr Baba Gana, Philip Grice, Peter Hughes Griffiths, Angharad Jones Leefe, Alun Lenny, Kenneth Lloyd, Dr Ioan Matthews,

Emlyn Schiavone, Alan Speake, Wyn Thomas, a

Barry Williams

155. YMDDIHEURIADAU AM ABSENOLDEB

Derbyniwyd ymddiheuriadau am absenoldeb oddi wrth y Cynghorwyr Barchedig Tom Defis, Anthony Jenkins, Arwel Lloyd, a Douglas Rose.

156. DATGAN BUDDIANNAU

Dywedodd y Cyngh Alun Lenny bod ganddo fuddiant yn eitem rhif 10(a) ar yr agenda, Ceisiadau Cynllunio Cyfredol, fel Cadeirydd Pwyllgor Cynllunio Cyngor Sir Caerfyrddin.

157. CADARNHAU A LLOFNODI COFNODION Y CYFARFOD MISOL O’R CYNGOR A GYNHALIWYD AR 22 MEHEFIN 2016

Cynigiwyd gan y Cyngh Philip Grice, eiliwyd gan y Cyngh Barry Williams, a **PHENDERFYNWYD** llofnodi cofnodion y Cyfarfod Misol o’r Cyngor a gynhaliwyd ar yr 22ain o Fehefin 2016 a’u derbyn yn gofnod cywir cyn belled ag y gwneir y cywiriad canlynol: Cofnod 118 (Adroddiadau’r Aelodau, paragraff olaf, ail linell), dileu *‘y bydd ef yn ei gadeirio o 2017’* ac yn ei le rhoi *‘y mae ef yn ei gadeirio*’.

158. MATERION YN CODI

(a) Cofnod 100(b): Canolfan Addysg Gymunedol Caerfyrddin, Heol Ffwrnais

Dywedodd Clerc y Dref nad oedd y Cyngor Sir wedi gwneud unrhyw benderfyniad hyd yn hyn ynghylch dyfodol y Ganolfan Addysg Gymunedol.

**PENDERFYNWYD** bod Clerc y Dref yn gwneud ymholiadau i weld a oes trefniadau ar y gweill i alw cyfarfod o Bwyllgor Rheoli’r Ganolfan Addysg Gymunedol.

(b) Cofnod 105(g): Offer Chwarae Parc Penllwyn – Datganiad i’r Wasg a Llun

**NODODD** yr Aelodau adroddiad Clerc y Dref y bydd y datganiad i’r wasg a’r llun yn nodi dyddiad gosod y ffens o gwmpas yr ardal chwarae.

(c) Cofnod 105(j): Gwefan Cyngor Tref Caerfyrddin

**NODODD** yr Aelodau bod Clerc y Dref yn pwyso ar Vision ICT i weithredu ynglŷn â gwefan newydd y Cyngor.

159. CWESTIYNAU

Ni ofynnwyd unrhyw gwestiynau.

160. CADARNHAU A LLOFNODI COFNODION Y CYFARFOD MISOL O’R PWYLLGOR DIBENION CYFFREDINOL A GYNHALIWYD AR 12 GORFFENNAF 2016

Cynigiwyd gan y Cyngh Alun Lenny, eiliwyd gan y Cyngh Angharad Jones Leefe, a **PHENDERFYNWYD** llofnodi cofnodion y cyfarfod misol o’r Pwyllgor Dibenion Cyffredinol a gynhaliwyd ar y 12fed o Orffennaf 2016 a’u derbyn yn gofnod cywir.

161. MATERION YN CODI

(a) Cofnod 127: Adroddiad Blynyddol Drafft 2015/16

Cynigiwyd gan y Cyngh Dr Ioan Matthews, eiliwyd gan y Cyngh Dr Richard Edwards, a **PHENDERFYNWYD** bod y Cyngor yn mabwysiadu ac yn cyhoeddi’r Adroddiad Blynyddol drafft ar gyfer 2015/16, fel y’i cyflwynwyd gerbron y Pwyllgor Dibenion Cyffredinol, cyn belled ag yr ychwanegir rhagor o luniau a bod y cynllun yn ddeniadol.

(b) Cofnod 129: Goleuadau Nadolig – Heol Spilman a Heol y Prior

Cynigiwyd gan y Cyngh Dr Richard Edwards, eiliwyd gan y Cyngh Dr Ioan Matthews, a **PHENDERFYNWYD**:

(i) bod y Cyngor yn cymeradwyo mewn egwyddor y bwriad i osod goleuadau Nadolig ar Heol Spilman a Heol y Prior, i’w cyflwyno’n raddol, gan ddechrau ar Heol Spilman, a

(ii) bod y Pwyllgor Cyllid yn cael cynllun yn dangos sawl uned oleuo fyddai ei hangen ym mhob stryd i wneud arddangosfa effeithiol, beth fyddai’r gost, ac a ellid cyflawni hynny o fewn cyllideb y Cyngor.

(c) Cofnod 131: System TG yn Swyddfa’r Cyngor Tref

Cynigiwyd gan y Cyngh Peter Hughes Griffiths, eiliwyd gan y Cyngh Kenneth Lloyd, a **PHENDERFYNWYD** bod staff y Cyngor:

* yn ymchwilio i’r systemau TG oedd ar gael, ac
* yn llunio adroddiad i’r Pwyllgor Cyllid ar yr opsiynau ar gyfer cyfrifiaduron pen desg, gliniaduron, gorsafoedd docio newydd, capasiti storio, a lle bo hynny’n angenrheidiol, sgriniau arddangos newydd a chydnaws.

(d) Cofnod 132: Y System TG yn Ystafell Bwyllgor y Neuadd Ddinesig

Cynigiwyd gan y Cyngh Angharad Jones Leefe, eiliwyd gan y Cyngh Peter Hughes Griffiths, a **PHENDERFYNWYD** bod y Pwyllgor Cyllid yn ystyried yn fanwl yr opsiynau ar gyfer uwchraddio’r cyfleusterau TG yn yr Ystafell Bwyllgor yn Neuadd Ddinesig San Pedr.

(e) Cofnod 133: Y System TG ym Mhorthdy’r Parc, Lôn Morfa

Cynigiwyd gan y Cyngh Angharad Jones Leefe, eiliwyd gan y Cyngh Peter Hughes Griffiths, a **PHENDERFYNWYD** bod y mater o uwchraddio’r cyfleusterau TG yn yr ystafell gyfarfod ym Mhorthdy’r Parc yn cael ei gyfeirio at y Pwyllgor Cyllid i’w drafod yn fanwl.

(f) Cofnod 135: Groto Nadolig

**NODODD** yr Aelodau gadarnhad Clerc y Dref y bydd y Pwyllgor Dibenion Cyffredinol yn trafod ac yn penderfynu ar leoliad Groto Nadolig 2016.

162. CADARNHAU A LLOFNODI COFNODION Y CYFARFOD MISOL O’R PWYLLGOR CYLLID A GYNHALIWYD AR 14 GORFFENNAF 2016

Cynigiwyd gan y Cyngh Kenneth Lloyd, eiliwyd gan y Cyngh Dr Richard Edwards, a **PHENDERFYNWYD** llofnodi cofnodion y cyfarfod misol o’r Pwyllgor Cyllid a gynhaliwyd ar y 14eg o Orffennaf 2016 a’u derbyn yn gofnod cywir.

163. MATERION YN CODI: COFNOD 144: PROSIECT IEUENCTID DR MZ – CAIS AM ARIAN

Yn dilyn trafodaeth, cynigiwyd gan y Cyngh Dr Ioan Matthews, eiliwyd gan y Cyngh Alun Lenny, a **PHENDERFYNWYD**:

(a) bod y Cyngor yn rhoi £1,000 i Brosiect Ieuenctid Dr Mz yn awr er mwyn gallu talu sylw i’r nifer fawr o blant ychwanegol dros wyliau’r haf (mae hwn yn swm gwahanol i’r £1,000 posibl o Red Court am waith ar yr ardd ym Mharc Caerfyrddin).

(b) yn yr hydref bydd y Pwyllgor Cyllid:

* yn cael ymweliad gan staff Dr Mz ynghyd â diweddariad ariannol ac adroddiad am y camau a gymerwyd i ganfod cyllid o ffynonellau eraill, a bydd yr Aelodau yn ystyried nawdd pellach bryd hynny,
* yn cael adroddiad llawn gan y Cynghorwyr Philip Grice ac Emlyn Schiavone fel cynrychiolwyr y Cyngor Tref ar bwyllgor Dr Mz, ac
* yn trafod pa un a ddylai’r Cyngor Tref gynnal Dr Mz ar sail barhaol.

(c) bod y Pwyllgor Cyllid yn yr hydref yn cael adroddiad gan Glerc y Dref ar fater nawdd y Cyngor yn gyffredinol, ac yn paratoi opsiynau ar gyfer y Cyngor ynghylch:

1. y cyfanswm i’w roi bob blwyddyn
2. yr egwyddorion a’r meini prawf i lywio hynny
3. y broses ymgeisio a phenderfynu
4. hyrwyddo’r cynllun
5. adroddiadau neu gyflwyniadau gan ymgeiswyr ar ôl cael y nawdd

164. CYNLLUNIO - CEISIADAU CYFREDOL

Roedd y cais canlynol wedi dod i law ers dosbarthu’r agenda, a **NODWYD** yn ddiwrthwynebiad:

W/34177, 15 Maes y Wennol, dymchwel garej, adeiladu estyniad deulawr a garej un-llawr ar gyfer henoed dibynnol, a newidiadau i’r fynedfa, cynllunio llawn.

165. MATERION PRIFFYRDD

(a) Y Cei

Ynghlwm fel Atodiad 2 oedd manylion am gynnig y Cyngor Sir i gael lleiniau aros cyfyngedig a reolir, llain llwytho a reolir, a chyfyngiadau gwahardd aros ar y cei, i alluogi rheoli parcio yn drefnus. **PENDERFYNWYD** bod yr Aelodau yn cefnogi’r cynnig.

(b) Teras Tabernacl

**NODODD** yr Aelodau, yn ddiwrthwynebiad, gynnig y Cyngor Sir (oedd ynghlwm fel Atodiad 3 i’r agenda) i ddiddymu rhan o’r llain barcio i breswylwyr yn Nheras Tabernacl, i ganiatáu i gerbydau allu troi yn ddiogel i mewn i garej gyfagos.

166. MATERION TRWYDDEDU

Nid oedd unrhyw faterion trwyddedu wedi codi.

167. DIFFIBRILIWR – CLWB LLEWOD CAERFYRDDIN

Roedd Clwb Llewod Caerfyrddin wedi cynnig diffibriliwr i’w osod ar wal allanol Neuadd Ddinesig San Pedr.

Cynigiwyd gan y Cyngh Dr Baba Gana, eiliwyd gan y Cyngh Dr Dewi Evans, a **PHENDERFYNWYD** y bydd y Cyngor Tref yn derbyn cynnig Clwb Llewod Caerfyrddin i osod diffibriliwr ar wal allanol Neuadd Ddinesig San Pedr, yn amodol ar ymateb Swyddog Cadwraeth Adeiladau y Cyngor Sir.

168. COFNODION Y CYFARFOD MASNACH DEG A GYNHALIWYD AR 14 GORFFENNAF 2016

Roedd cofnodion y cyfarfod Masnach Deg a gynhaliwyd ar y 14eg o Orffennaf 2016 ynghlwm fel Atodiad 4 i’r agenda. Roedd Clerc y Dref wedi tynnu sylw at yr argymhellion a nodwyd yng nghofnod 7 ac 16.

Cynigiwyd gan y Cyngh Dr Richard Edwards, eiliwyd gan y Cyngh Peter Hughes Griffiths, a **PHENDERFYNWYD** y bydd y Cyngor o hyn ymlaen:

* 1. yn gweini lluniaeth ysgafn Masnach Deg (lle bo’n ymarferol) i westeion y Cyngor Tref (megis adeg y Nadolig, derbyniad seremoni Urddo’r Maer), a hyrwyddo statws lluniaeth Masnach Deg i’r gwesteion,
  2. yn neilltuo cyllideb i gydnabod y ffaith bod lluniaeth Masnach Deg weithiau yn costi mwy, ac
  3. yn cynnig gostyngiad i ddefnyddwyr y Neuadd Ddinesig yn ystod Pythefnos Masnach Deg sy’n defnyddio cynnyrch Masnach Deg.

169. COFNODION CYFARFOD GWEITHGOR AMGYLCHEDDOL SIÂN JOHNSTON A GYNHALIWYD AR 14 GORFFENNAF 2016

Roedd cofnodion cyfarfod Gweithgor Amgylcheddol Siân Johnston a gynhaliwyd ar 14 Gorffennaf 2016 ynghlwm fel Atodiad 5 i’r agenda. Roedd adroddiad Clerc y Dref yn tynnu sylw at yr argymhellion a nodwyd yng nghofnod 5 a 6.

Cynigiwyd gan y Cyngh Dr Ioan Matthews, eiliwyd gan y Cyngh Alan Speake, a **PHENDERFYNWYD** y bydd y Cyngor:

* 1. yn gosod man gwefru i gerbydau trydan rhywle yng nghanol y dref (o bosibl ym maes parcio San Pedr os bydd y Cyngor Sir yn cytuno i annog mwy o ddefnydd o’r rhan honno o’r dref).
  2. yn gofyn i’r ysgolion lleol (gan gynnwys Ysgol Rhyd y Gors a Sefydliadau Addysg yn y Cartref), grwpiau ieuenctid a sgowtiaid/geidiaid i anfon cynrychiolydd i’r cyfarfod nesaf o Weithgor Amgylcheddol Siân Johnston. Gallai’r cyfarfod nesaf fod yn y prynhawn - ar adeg a awgrymir gan y prifathrawon.
  3. yn gofyn i’r ysgolion lleol (gan gynnwys Ysgol Rhyd y Gors a Sefydliadau Addysg yn y Cartref), grwpiau ieuenctid a sgowtiaid/geidiaid i fabwysiadu gwely blodau (neu grŵp o welyau blodau) yng nghanol y dref. Y nod fyddai cynllunio’r cynllun yr hydref hwn a phlannu yn y gwanwyn 2017.
  4. yn gofyn i’r Gymdeithas Ddinesig gyflwyno lluniau o’r gwelyau sydd angen eu gwella.
  5. yn neilltuo arian o Gronfa Fferm Solar Red Court i brynu llwyni a phlanhigion, a phridd/compost os oes angen ar gyfer gwelyau blodau y dref.
  6. yn cadw digon o arian o Gronfa Fferm Solar Red Court i osod arwydd ar bob gwely i nodi yn ddwyieithog ‘*Mae’r ardal hon wedi’i phlannu a’i chynnal gan [enw’r ysgol neu sefydlid], drwy ddefnyddio Cronfa Buddiannau Cymunedol Fferm Solar Red Court* *a drefnir gan Gyngor Tref Caerfyrddin’* neu eiriau cyffelyb.

170. CŴN YN BAEDDU A RHEOLI CŴN MEWN LLEFYDD CYHOEDDUS

Roedd adroddiad Clerc y Dref yn hysbysu’r Aelodau bod y Cyngor Sir ar y 1af o Orffennaf 2016 wedi cyflwyno Gorchmynion Gwarchod Llefydd Cyhoeddus. Mae’r Gorchmynion hyn yn rhoi mwy o hyblygrwydd o ran ymdrin â pherchnogion anghyfrifol a digwyddiadau sy’n ymwneud â chŵn. Mae rhai darpariaethau yn disodli pwerau presennol, mae eraill yn ddarpariaethau newydd. Mae’r Gorchmynion yn cynnwys:

* glanhau ar ôl eich ci
* cŵn ar dennyn yn ôl cyfarwyddyd
* eithrio cŵn

Cynigiwyd gan y Cyngh Alan Speake, eiliwyd gan y Cyngh Alun Lenny, a **PHENDERFYNWYD** y bydd Clerc y Dref yn trefnu bod arwyddion newydd ar reoli cŵn yn y llefydd chwarae sydd gan y Cyngor.

171. COFNODION Y CYFARFOD O GYMDEITHAS GLAN-YR-AFON CAERFYRDDIN A GYNHALIWYD AR 20 MEHEFIN 2016

Roedd cofnodion cyfarfod Cymdeithas Glan-yr-afon Caerfyrddin a gynhaliwyd ar yr 20fed o Fehefin 2016 ynghlwm fel Atodiad 6 i’r agenda.

**NODWYD** y cofnodion a’r adroddiad, gyda diolch arbennig i’r grwpiau a’r unigolion niferus oedd unwaith yn rhagor wedi llwyddo i drefnu Gŵyl Afon lwyddiannus.

172. COFNODION Y CYFARFOD O LYS Y MORLYS A GYNHALIWYD AR 22 GORFFENNAF 2016

Cyflwynwyd cofnodion y cyfarfod o Lys y Morlys a gynhaliwyd ar yr 22ain o Orffennaf 2016 gerbron. Cyfeiriodd y Cyngh Philip Grice at faterion a godwyd o dan gofnod 6.4:

* bod estyll dur ar odre wal y cei nesaf at Bont King Morgan, sydd ar lanw uchel yn berygl o dan wyneb y dŵr i gychod, ac sy’n anghydnaws â chymeriad rhestredig y wal,
* llystyfiant sy’n niweidiol i wal y cei, a
* bod Llysiau’r Dial (Japanese Knotweed) a llystyfiant arall yn milwrio yn erbyn diben y llwybr ar lan yr afon, a atgyweiriwyd i alluogi pobl ac ymwelwyr fwynhau golygfeydd o’r afon.

**NODWYD** y cofnodion a’r adroddiad.

173. COFNODION Y CYFARFOD O GRŴP LLYWIO RAS HWYL Y MAER A GYNHALIWYD AR 29 GORFFENNAF 2016

Cyflwynwyd cofnodion y cyfarfod o Grŵp Llywio Ras Hwyl y Maer a gynhaliwyd ar y 26ain o Orffennaf 2016 gerbron, gyda diolch arbennig i Mr Noelwyn Daniel, fel Trefnydd gwirfoddol y Ras, oedd unwaith yn rhagor wedi llywio diwrnod llwyddiannus arall i Ras Hwyl y Maer yn 2016.

174. ADRODDIADAU GAN GYNGHORWYR FEL CYNRYCHIOLWYR AR GYRFF ALLANOL, YNGHYD AG ADRODDIAD Y MAER

Cyfeiriodd y Maer, y Cyngh Wyn Thomas, sylw’r Aelodau at ei adroddiad oedd eisoes wedi’i ddosbarthu oedd yn rhestru’r digwyddiadau oedd wedi’u mynychu, gan gyfeirio’n arbennig at ei ymweliad â Mr Emlyn Rees, oedd yn dathlu ei ben-blwydd yn 100 oed.

Roedd y Siryf, y Cyngh Emlyn Schiavone, wedi mynychu cyfarfodydd pellach o Ganolfan i Deuluoedd Tŷ Ni - Tŷ Hapus. Roedd awgrym y bydd Plant Dewi o bosibl yn cymryd drosodd y gwaith o reoli Parc Hapus.

Dywedodd y Cyngh Peter Hughes Griffiths bod cyfarfod diweddar o Fwrdd Gweithredol Cyngor Sir Caerfyrddin wedi penderfynu prynu’r Neuadd Sirol, a thrwy hynny yn achub yr adeilad hanesyddol hwn fel ased i’r dref ac i’r ardal. Yn y cyfarfod hwnnw roedd y Prif Weithredwr wedi mynegi gwerthfawrogiad y Cyngor Sir o’r gefnogaeth a dderbyniwyd gan Gyngor Tref Caerfyrddin yn y mater hwn. Hefyd roedd Fforwm y Cyngor Sir ar Adfywio Tref Caerfyrddin wedi bod â rhan flaenllaw yn y trafodaethau ar y Neuadd Sirol. Ychwanegodd bod prosiectau eraill hefyd yn yr arfaeth, megis gwella Gerddi Llydaw yn Lôn Jackson, fydd yn destun arddangosfa yn yr hydref.

Nododd yr Aelodau a **CHYMERADWYO** bod Cyngor Sir Caerfyrddin dros y misoedd diwethaf hyn wedi achub y Neuadd Sirol ac Archifau Sir Gaerfyrddin, ynghyd â mentrau eraill yn y sir.

Roedd y Cyngh Dr Dewi Evans wedi mynychu Cyfarfod Blynyddol Cyffredinol Un Llais Cymru yn y sir yng Nghastell Newydd Emlyn. Ymddengys bod nifer o gynghorau tref a chymuned yn ysgwyddo cyfrifoldebau a ddatganolwyd o’r awdurdodau unedol. Hefyd dywedodd bod ail-strwythuro llywodraeth leol yn annhebygol o ddigwydd yn y tymor byr.

Roedd y Cyngh Alan Speake wedi mynychu cyfarfodydd Llywodraethwyr Ysgol yr Eglwys y Santes Fair.

**Daeth y Maer, y Cyngh Wyn Thomas, â’r cyfarfod i ben am 8.32 pm drwy bwyso ar yr Aelodau i werthu tocynnau raffl ar ran Pwyllgor Apêl Elusen y Maer.**